Østindiafareren «Götheborg»

**Østindiafareren «Götheborg»** er et stort seilskip bygget i tre, og det er en kopi av fartøyet ved samme navn som sank ved Göteborg den 12. september 1745 da hun gikk på skjæret Hunnebådan. Skipet har foretatt en seilas i flere etapper til Kina og returnerte Göteborg den 9. juni 2007.

## Det svenske østindiakompaniet
Det svenske østindiakompaniet ble stiftet 14. juni 1731, formålet var å drive handel i Sørøst-Asia. Selskapet fulgte i fotsporene til portugiserne, hollenderne og britene. Det nystiftede selskapet fikk 15 års monopol på handelen. Kineserne var bare i begrenset grad interessert i europeiske varer, bare edelmetall var interessant. Svenske varer som trevarer, tjære, jern og kobber ble derfor byttet mot sølv ved anløp i Cádiz i Spania, og spansk sølv ble byttet til te, porselen og silke i Kanton.

Selskapet hadde hjemmehavn i Göteborg, mens de fleste av fartøyene ble bygget i Stockholm, så også skipet som nå er kopiert.

Selskapet eksisterte i 82 år og dets fartøy gjorde i alt 132 ekspedisjoner med 38 ulike fartøy. Selv om foretaket endte som konkurs så hadde det en enorm inntjening i de fleste av årene det eksisterte og har preget Sveriges historie på ulike vis.

## Østindiafareren «Götheborg» gjenoppstår

Da vraket ble funnet i 1985 kom ideen om å lage en kopi av skipet. Kjølen på kopien ble strukket den 11. juni 1995. Skipet ble bygget etter tradisjonelle metoder og er med små endringer lik det forgangne fartøy. Det er blant annet ti centimeter mer høyde oppunder dekk da dagens mennesker har en større gjennomsnittshøyde, og det er installert motor og moderne navigasjon og kommunikasjonshjelpemidler.

Skipet ble sjøsatt 6. juni 2003 under store festligheter, og den svenske kongefamilien var representert. Det var fremdeles et stort utrustningsarbeid gjenstående, ti tonn tauverk skulle på plass i riggen, sammen med ca. 1&nbsp;000 blokker og 1&nbsp;800 kvm seil, alt laget på original måte. Fartøyets første seilas under seil var 18. april 2005.

## Seilasen til Kina

Etter vennskapsbesøk til Oslo og Stockholm sommeren 2005 avseilte skipet til Kanton i Kina den 2. oktober 2005, og var fremme den 18. juli 2006. Under seilasen har skipet besøkt følgende havner (dato ifølge):

* Cádiz i Spania 19. november 2005 – 28. november 2005.
* Recife i Brasil 30. desember 2005 – 10. januar 2006.
* Cape Town i Sør-Afrika 19. februar 2006 – 28. februar 2006.
* Port Elizabeth i Sør-Afrika 9. mars 2006 – 25. mars 2006.
* Fremantle i Australia 13. mai 2006 – 25. mai 2006.
* Jakarta i Indonesia 18. juni 2006 – 28. juni 2006.
* Kanton i Kina 18. juli 2006 – 12. august 2006.
* Shanghai i Kina 24. august 2006.

Seilasen tilbake til Sverige:
* Shanghai – Hongkong 29. oktober – 29. november 2006.
* Hongkong – Singapore 12. desember – 30. desember 2006. 
* Singapore – Chennai 14. januar – 31. januar 2007.
* Chennai – Djibouti 10. februar – 14. mars 2007.
* Djibouti – Alexandria – Nice 17. mars – 17. april. 2007
* Nice – London  24. april – 19. mai 2007.
* London – Göteborg 9. juni 2007.

Da reisen ble planlagt, var man innstilt på at seilasen både til Kina og tilbake til Sverige skulle skje gjennom å seile rundt hele Afrika. Dette fordi man ville gjennomføre en reise så realistisk og så lik de opprinnelige seilasene som mulig – Suezkanalen ble bygget senere. I stedet ble det bare reisen ut til Kina som skjedde på det gamle viset rundt Afrika. Ved å seile via Suezkanalen på tilbaketuren sparte man både tid og penger.

«Götheborg» ankom Göteborg den 9. juni 2007. Kinas president Hu Jintao tok sammen med kong Carl XVI Gustaf mot fartøyet, det var grunnet den store kinesiske interessen for skipet at Kinas president valgte å gjøre et statsbesøk i Sverige under sin europareise.

## Fakta om skipet
* Lengde: 40,9 meter
* Total lengde: 58,5 meter
* Bredde: 11 meter
* Seilareal: 1&nbsp;964 kvadratmeter
* Dypgående akter: 5,25 meter
* Dypgående forut: 4,75 meter
* Ballast: 400 tonn
* Deplasement (vekt av fartøy og last): 1&nbsp;250 tonn
* Maskin: 2 Volvo Penta á 405 kW.
* Gjennomsnittsfart: 5-6 knop, med maksimal fart for motor 8 knop, 11 med seil
* Besetning: 80, hvor 50 er kadetter
* Navigasjonsutstyr og kommunikasjonsutstyr: GPS, radar og Satcom B

## Referanser


## Eksterne lenker
* 
*  Offisiell hjemmeside for det ''Svenske Ostindiska Companiet'' som står bak fartøyet 
*  The East Indiaman Gotheborg III Project
*  Götheborg besøker Merdøgaard i Arendal